L'Ajuntament informa la ciutadania del nou sistema de recollida de residus
22 de novembre de 2023

L'Ajuntament de l'Eliana ha programat per a la setmana que ve reunions informatives amb la ciutadania per a explicar el nou sistema de recollida de residus (RSU), i que s'emmarquen dins de la Setmana Europea de la Prevenció de Residus de la Comissió Europea que se celebra aquests dies. Aquest nou sistema, que s'implantarà de manera progressiva en tot el terme municipal a partir del pròxim mes de gener de 2024, significarà un canvi en la manera de tractar els residus.

'En el nostre compromís pel medi ambient, la nostra política decidida de cuidar l'entorn i protegir el nostre planeta, implantarem el nou sistema de recollida de residus. Entre tots i totes millorarem la nostra qualitat de vida i estarem complint amb una de les obligacions de la Unió Europea: reduir els residus reciclant en origen', ha explicat l'alcalde, Salva Torrent. 'Gràcies al compromís de tota la població de l'Eliana farem grans passos cap a la sostenibilitat', ha afegit.

Així, s'han establit diferents reunions per a poder explicar amb detall les modificacions que suposaran el nou sistema de recollida de residus per a la ciutadania. D'aquesta manera, les persones que visquen en el nucli urbà poden assistir a la reunió el dilluns 27 de novembre a les 19.00 hores o el dimarts a les 18.00 hores, podent triar la sessió que millor els vinga per a assistir-ne a una. Cal recordar que totes les xarrades són d'accés lliure i es realitzaran al Nou Espai del Centre Sociocultural.

Els veïns i veïnes de les zones residencials podran acudir a les xarrades informatives el dilluns 27 de novembre a les 18.00 hores o el dimarts 28 de novembre a les 19.00 hores, triant la que més s'adapte als seus horaris. A més, s'han preparat també dues reunions més per a resoldre dubtes i explicar els detalls per al xicotet comerç, que tindrà lloc el dimecres 29 de novembre a les 16.00 hores, i per a oci i restauració, que se celebrarà el dimecres 29 de novembre a les 17.00 hores.

En aquest sentit, la ciutadania també rebrà cartes en els seus domicilis explicant tots els detalls de les reunions. Per a conéixer de primera mà en què consistirà el nou sistema i com s'implantarà, és molt recomanable acudir a les reunions informatives de la setmana que ve.